

**ΠΑΝΕΛΛΗΝΙΑ ΟΜΟΣΠΟΝΔΙΑ ΣΥΝΤΑΞΙΟΥΧΩΝ ΔΕΗ**

**(ΠΟΣ/ΔΕΗ)**

 ΣΩΜΑΤΕΙΟ ΑΝΑΓΝ/ΜΕΝΟ ΜΕ ΤΗΝ ΥΠ ΑΡΙΘ. 3032/74 ΑΡ. ΠΡΩΤ. ΑΘΗΝΩΝ (ΑΥΞ. ΑΡΙΘ

 151/1247). ΕΔΡΑ Γ΄ ΣΕΠΤΕΜΒΡΙΟΥ 7, 10432, ΑΘΗΝΑ, **ΤΗΛ. 2105229430, FAX 2105236391**

 [www.posdei.gr](http://www.posdei.gr/) posdehme@yahoo.gr

Αρ. Πρωτ.: 3365 Αθήνα, 01 07 2020

**ΠΡΟΣ ΤΟΝ κ. ΠΡΩΘΥΠΟΥΡΓΟ ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ**

**ΕΠΙΣΤΟΛΗ ΔΙΑΜΑΡΤΥΡΙΑΣ-ΚΑΤΑΓΓΕΛΙΑ**

Της «ΠΑΝΕΛΛΗΝΙΑΣ ΟΜΟΣΠΟΝΔΙΑΣ ΣΥΝΤΑΞΙΟΥΧΩΝ ΔΕΗ» (ΠΟΣ/ΔΕΗ) που εδρεύει στην Αθήνα (Γ’ Σεπτεμβρίου 7) όπως νομίμως εκπροσωπείται.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Αξιότιμε κύριε Πρωθυπουργέ,

Απευθυνόμαστε και πάλι σε Εσάς με σκοπό όπως ενεργήσετε για την επαναφορά του ειδικού τιμολογίου προσωπικού και συνταξιούχων ΔΕΗ, το οποίο ξαφνικά και απροειδοποίητα το Δ.Σ. της ΔΕΗ με την υπ. αριθμόν 5/21-1-2020 απόφαση του  κατήργησε.

 Η ΔΕΗ είναι η μοναδική περίπτωση μεταπολεμικά που ήταν και ασφαλιστής και εργοδότης ταυτόχρονα.  Με τη συμφωνία ΠΟΣ ΔΕΗ, ΓΕΝΟΠ ΔΕΗ και Ελληνικού Δημοσίου που περιλήφθηκε στο νόμο 2773/1999 όλοι εμείς αποκτήσαμε δικαίωμα στην ενσωματωμένη περιουσία που είχε σχηματιστεί από τις εισφορές μας στη ΔΕΗ (και μετά στον ΟΑΠ ΔΕΗ και ήδη ΕΦΚΑ), η δε Πολιτεία έχει αναλάβει διαχρονικά τη θεσμική υποχρέωση να αποτελεί τον θεματοφύλακα αυτής της περιουσίας (η οποία έχει εκτιμηθεί σε 578.700.000 ευρώ - βλ. ΦΕΚ τ. Β΄ 3945/25-10-2019).

Η απόφαση κατάργησης του ειδικού τιμολογίου εκδόθηκε παρανόμως από το Διοικητικό Συμβούλιο της ΔΕΗ χωρίς νομοθετική εξουσιοδότηση και κατά παράβαση του άρθρου 41 παρ. 2 του Συντάγματος.

 Πώς λοιπόν η Πολιτεία παραβιάζει τη στοιχειώδη αυτή υποχρέωση της όταν όχι μόνο δεν μας εγγυάται (στους συνταξιούχους της ΔΕΗ) ένα αξιοπρεπές επίπεδο διαβίωσης με την κατοχύρωση του εγγυημένου συνταξιοδοτικού μας εισοδήματος (για το οποίο εξάλλου έχουμε καταβάλει τις αντίστοιχες εισφορές), αλλά προβαίνει σε κατάργηση μιας παροχής που με συλλογικούς αγώνες έχουμε  κατακτήσει όλα αυτά τα χρόνια;

Και την ίδια στιγμή η Διοίκηση της ΔΕΗ και η πολιτική ηγεσία του Υπουργείου Ενέργειας σκορπούν αφειδώς μισθούς εκατοντάδων χιλιάδων ευρώ.

 Γνωρίζετε για το πάρτι των νέων Αναπληρωτών Διευθυνόντων Συμβούλων, Γενικών Διευθυντών και Διευθυντών που έχει στηθεί επί των ημερών της Διοίκησης του κυρίου Γεωργίου Στάσση;

 Καθημερινά συστήνονται νέες Διευθύνσεις με βαρύγδουπο τίτλο αλλά με κενό περιεχόμενο και αμφιλεγόμενη σκοπιμότητα σύστασης τους.  Σας ενημερώνουμε ότι από τις αρχές του χρόνου συστάθηκαν περίπου 25 νέες διευθύνσεις.  Ενδεικτικά σας αναφέρουμε ότι ενώ η ΔΕΗ Α.Ε. όταν απασχολούσε 20.000 εργαζόμενους είχε μία Διεύθυνση Ανθρώπινου Δυναμικού, τώρα που ο αριθμός των εργαζομένων συνεχώς μειώνεται, κυρίως με τα προγράμματα εθελουσίας αποχώρησης, η διοίκηση του κυρίου Στάσση συστήνει 3 διεύθυνσης ανθρώπινου δυναμικού.

 Και βέβαια η βιομηχανία δημιουργίας ανώτερων και ανώτατων στελεχών στήνεται με την απόφαση κατάργησης του πλαφόν μισθοδοσίας στη ΔΕΗ, οπότε πλέον ο κύριος Στάσσης αμείβεται ετησίως με 200.000 ευρώ συν bonus μέχρι 100.000 ευρώ, οι Αναπληρωτές Σύμβουλοι με 120.000 ευρώ συν bonus μέχρι 70.000 ευρώ, oι Γενικοί Διευθυντές με 100.000 ευρώ συν bonus μέχρι 60.000 ευρώ και οι Διευθυντές με 70.000 ευρώ!!!

 Την ίδια στιγμή, συνταξιούχοι, πρώην ανώτερα στελέχη της ΔΕΗ, επανατοποθετούνται σε διευθυντικές θέσεις προκειμένου ασφαλώς να καρπωθούν και τις νέες προκλητικά αυξημένες απολαβές.

 Εμφανίζεται δηλαδή το περίεργο από τη μία η διοίκηση να μειώνει δήθεν το κόστος μισθοδοσίας με την εθελούσια αποχώρηση 5.000 εργαζομένων, κυρίως στις περιοχές της Δυτικής Μακεδονίας και Μεγαλόπολης, και από την άλλη να δημιουργείται στρατιά ανώτερων και ανώτατων στελεχών με υπέρογκες αμοιβές.  Για να διοικήσει ποιους;  Για μία επιχείρηση που παραλήφθηκε στο χείλος του γκρεμού όπως ισχυριζόταν η νέα Διοίκηση υπάρχουν περιθώρια  ασύστολης δαπάνης;

Τα ορυχεία κλείνουν, οι ΑΗΣ μπαίνουν σε διαδικασία σταδιακής κατάργησης και απόσυρσης, η ΔΕΗ παραγωγικά συρρικνώνεται άλλα διοικητικά γιγαντώνεται. Πόσοι πολλοί πρέπει να εξυπηρετηθούν;

 Ενώ όλες οι μεγάλες επιχειρήσεις και οργανισμοί περιορίζουν τη διοικητική δομή και οργάνωση για περιορισμό του κόστους, πώς εξηγείται η ΔΕΗ-στη συγκεκριμένη συγκυρία-να τη μεγεθύνει;

  Δεν υπήρχαν περιθώρια συνέχισης της εκπτωτικής πολιτικής για τους συνταξιούχους και εργαζόμενους της ΔΕΗ, αλλά περισσεύουν τα χρήματα για σπατάλη;

 Από πού αντλεί την εξουσία ο κύριος Στάσσης να αναιρεί την πολιτική της εξοικονόμησης που εσείς είχατε εξαγγείλει σε μία επιχείρηση που το 51% ανήκει στο Δημόσιο;

 Πού είναι  ο εποπτικός ρόλος του Υπουργείου Ενέργειας; Γνωρίζει ο αρμόδιος Υπουργός όλα τα παραπάνω; Εάν ναι, τα αποδέχεται;

 Οι βουλευτές, κυρίως των περιοχών Δυτικής Μακεδονίας και Μεγαλόπολης, πώς δέχονται, ενώ ψήφισαν χωρίς ενδοιασμό την κατάργηση του εκπτωτικού τιμολογίου, να σπαταλούνται εκατομμύρια σε νέες Διευθύνσεις με ελάχιστο προσωπικό και χωρίς ουσιαστικό αντικείμενο εργασιών;

 Τελικά το εκπτωτικό τιμολόγιο της ΔΕΗ για τους συνταξιούχους-εργαζόμενους σίγουρα ενοχλούσε κάποιους και δεν ήταν καθαρά οικονομικοί οι λόγοι για τους οποίους καταργήθηκε.

 Για όλα τα παραπάνω, παρακαλούμε και πάλι να προβείτε στις ενέργειες εκείνες που θα οδηγήσουν σε ορθή οικονομική διαχείριση της ΔΕΗ, ώστε να γίνει επαναφορά του εκπτωτικού τιμολογίου και να επανέλθει η ηρεμία, η αξιοπρέπεια και κυρίως η δικαιοσύνη για τους συνταξιούχους και εργαζόμενους της ΔΕΗ.



 Κοινοποίηση:

* κ. Κωστή Χατζηδάκη, Υπουργό Περιβάλλοντος και Ενέργειας
* κ. Γεράσιμο Θωμά, Υφυπουργό Ενέργειας και Φυσικών Πόρων
* κ. Γεώργιο Στάσση, Πρόεδρο και ΔΝΣ ΔΕΗ Α.Ε.
* Τύπος